b'\n_START_ARTICLE_\nKhan Younis\n_START_SECTION_\nMaantiede\n_START_PARAGRAPH_\nKhan Younis sijaitsee Palestiinan luoteisosassa sijaitsevan Gazan kaistan etel\xc3\xa4osassa. Matkaa Khan Younisista Gazan kaupunkiin koillisessa on noin 23 kilometri\xc3\xa4.  Pinta-alaa kaupungilla on 54,5\xc2\xa0km\xc2\xb2._NEWLINE_Kaupungissa vallitsee tyypillinen v\xc3\xa4limerellinen ilmasto. Kes\xc3\xa4t alueella ovat kuumia ja kuivia, sek\xc3\xa4 talvet sateisia. Kylmin kuukausi on tammikuu ja l\xc3\xa4mpimin elokuu. Vuoden keskil\xc3\xa4mp\xc3\xb6tila on noin 22\xc2\xb0C.\n_START_SECTION_\nHistoria\n_START_PARAGRAPH_\nKhan Younis on joskus yhdistetty historioitsija Herodotoksen mainitsemaan filistealaiseen kaupunkiin nimelt\xc3\xa4 Ihosos (\xca\xbe\xce\x99\xce\xae\xce\xbd\xcf\x85\xcf\x83\xce\xbf\xcf\x82). Egyptin mamelukkihallitsijoiden valtakaudella paikka oli t\xc3\xa4rke\xc3\xa4 pys\xc3\xa4hdyspaikka Palestiinasta Egyptiin kulkevalla kauppareitill\xc3\xa4. Sulttaani Barquqin valtakaudella paikalle rakennettiin karavaaniseralji (khan), jonka rauniot ovat s\xc3\xa4ilyneet nykyp\xc3\xa4iviin saakka. _NEWLINE_Khan Yunisin kunta perustettiin vuonna 1917. Vuonna 1931 tehdyn v\xc3\xa4est\xc3\xb6nlaskennan mukaan Khan Yunisin asukasluku oli 3\xc2\xa0811, mink\xc3\xa4 lis\xc3\xa4ksi sen v\xc3\xa4litt\xc3\xb6m\xc3\xa4ss\xc3\xa4 l\xc3\xa4heisyydess\xc3\xa4 asui toiset 3\xc2\xa0440 henkil\xc3\xb6\xc3\xa4. Asukkaat olivat p\xc3\xa4\xc3\xa4osin muslimeja, mutta heihin kuului my\xc3\xb6s 40 kristitty\xc3\xa4 ja 3 juutalaista. Vuonna 1944 kaupungin v\xc3\xa4kiluku oli kasvanut lukemaan 11\xc2\xa0220. _NEWLINE_Israelin itsen\xc3\xa4isyyssodan my\xc3\xb6t\xc3\xa4 vuonna 1948 Khan Younisista tuli osa Egyptin hallitsemaa Gazan kaistaa. Kaupungin viereen perustettiin samana vuonna Khan Younisin pakolaisleiri. Israel miehitti kaupunkia hetkellisesti Suezin kriisin yhteydess\xc3\xa4 vuonna 1956 ja my\xc3\xb6hemmin pidemp\xc3\xa4\xc3\xa4n kuuden p\xc3\xa4iv\xc3\xa4n sodan j\xc3\xa4lkeen vuonna 1967. Kaupungin viereen perustettiin sodan j\xc3\xa4lkeen israelilainen siirtokunta. Khan Younisista tuli yksi Hamasin tukikohdista._NEWLINE_Vuonna 1994 kaupungin hallinta luovutettiin tuolloiselle palestiinalaishallinnolle. Siirtokunnat kuitenkin s\xc3\xa4ilyiv\xc3\xa4t ja yhteenottoja k\xc3\xa4ytiin esimerkiksi toisen intifadan aikana. Israelin puolustusvoimat purki joitakin Khan Younisin taloja est\xc3\xa4\xc3\xa4kseen tulituksen siirtokuntiin. Lopulta siirtokunnat tyhjennettiin ja Israelin asevoimien joukot poistuivat Gazan kaistalla vuonna 2005.\n_START_SECTION_\nV\xc3\xa4est\xc3\xb6\n_START_PARAGRAPH_\nPalestiinan tilastokeskuksen arvion mukaan Khan Younisin asukasluku oli vuonna 2019 215\xc2\xa0621. Koko Gazan kaistan asukkaista Khan Younisissa asuu noin 17\xc2\xa0% ja kaupunki on kaistaaleen toiseksi tiheimmin asuttu. Viereisell\xc3\xa4 Khan Younisin pakolaisleirill\xc3\xa4 oli Yhdistyneiden kansakuntien UNRWA:n mukaan 87\xc2\xa0816 rekister\xc3\xb6ity\xc3\xa4 pakolaista.'